b'\n_START_ARTICLE_\nBMW 3-sarja (E46)\n_START_SECTION_\nBMW 3-sarja (E46) 1998\xe2\x80\x932006\n_START_PARAGRAPH_\nGeneven auton\xc3\xa4yttelyss\xc3\xa4 kev\xc3\xa4\xc3\xa4ll\xc3\xa4 1998 esiteltiin ensimm\xc3\xa4isen\xc3\xa4 E46-korimallina neliovinen sedan. Edellismalliin verrattuna ulkon\xc3\xa4\xc3\xb6ss\xc3\xa4 ei ollut tapahtunut merkitt\xc3\xa4vi\xc3\xa4 muutoksia, l\xc3\xa4hinn\xc3\xa4 muotoja oli py\xc3\xb6ristetty hieman. Takavaloissa oli kuitenkin uudenlainen L-mallinen tyyli ja ovenkahvat vaihtuivat muidenkin saksalaismerkkien suosimiin vetokahvoihin. Akseliv\xc3\xa4li kasvoi 25 millimetri\xc3\xa4 ja kokonaispituus 40 millimetri\xc3\xa4, joten kasvu oli siis melko maltillista. Takaistuimen polvitiloja saatiin suurennettua muutamalla sentill\xc3\xa4, mutta ne eiv\xc3\xa4t edelleenk\xc3\xa4\xc3\xa4n olleet erityisen tilavat._NEWLINE__NEWLINE_Kolariturvallisuudessa oli kehitytty huomattavasti. BMW E46 sai vuoden 2001 Euro NCAP -kolaritestist\xc3\xa4 tulokseksi nelj\xc3\xa4 t\xc3\xa4hte\xc3\xa4 viidest\xc3\xa4, kun edelt\xc3\xa4j\xc3\xa4 E36 oli j\xc3\xa4\xc3\xa4nyt heikkoon yhteen ja puoleen t\xc3\xa4hteen._NEWLINE_BMW:ll\xc3\xa4 totuttuun tapaan mallisarjan uudistuminen tapahtui v\xc3\xa4hitellen. Aluksi saatavana olivat vain sedan-koriset 318i, 320i, 323i, 328i ja 320d. 318i:n moottori oli kasvanut 1,9-litraiseksi (118\xc2\xa0hv). Kuusisylinterisiss\xc3\xa4 oli nyt venttiilien ajoitusta muuttava kaksois-Vanos-j\xc3\xa4rjestelm\xc3\xa4. Merkitt\xc3\xa4vin yksitt\xc3\xa4inen moottoriuutuus oli 320d (2,0\xc2\xa0l 136\xc2\xa0hv), jossa oli suorasuihkutus, muuttuvasiipinen ahdin ja v\xc3\xa4lij\xc3\xa4\xc3\xa4hdytys._NEWLINE_Hinnaltaan E46-mallisto oli huomattavasti aikaisempaa kalliimpi, mutta my\xc3\xb6s varustelu oli parantunut. Vakiovarusteina oli muun muassa kuusi turvatyyny\xc3\xa4, ABS-jarrut, vetoluistonesto, kauko-ohjattu keskuslukitus, radio/kasettisoitin, l\xc3\xa4mmitett\xc3\xa4v\xc3\xa4t etuistuimet ja s\xc3\xa4hk\xc3\xb6ikkunat edess\xc3\xa4._NEWLINE_Kuusisylinterisiss\xc3\xa4 oli lis\xc3\xa4ksi l\xc3\xa4mmitett\xc3\xa4v\xc3\xa4t pesusuuttimet, ajotietokone, ulkol\xc3\xa4mp\xc3\xb6mittari, korinv\xc3\xa4riset ovenkahvat ja takaistuimen keskikyyn\xc3\xa4rnoja. Lis\xc3\xa4varusteina tarjottiin muun muassa DSC-ajonvakautusta ja navigointij\xc3\xa4rjestelm\xc3\xa4\xc3\xa4._NEWLINE_Erilaisia sisustusvaihtoehtoja oli tarjolla runsaasti. Vakiona oli veluurinen istuinkangas. Lis\xc3\xa4varusteena sai jalopuulistat, kuusisylinterisiss\xc3\xa4 oli vakiona mustat tai harmaat kiiltolistat ja 328i:ss\xc3\xa4 mattakromilistat._NEWLINE_Alkuvuodesta 1999 markkinoille tuli 316i 1,9-litraisella (105 hv) moottorilla varustettuna. Vakiovarustelusta oli karsittu joitain varusteita, mutta Suomessa ne oli sis\xc3\xa4llytetty Comfort-pakettiin, joka oli k\xc3\xa4yt\xc3\xa4nn\xc3\xb6ss\xc3\xa4 kaikissa autoissa. Samana syksyn\xc3\xa4 saapui 330d (3,0\xc2\xa0l 184\xc2\xa0hv). Kuusisylinterisiss\xc3\xa4 oli manuaali-ilmastointi vakiona vuosimallista 2000 alkaen._NEWLINE_Kev\xc3\xa4\xc3\xa4ll\xc3\xa4 1999 esiteltiin kaksiovinen Coup\xc3\xa9, joka muistutti suuresti sedania, mutta oli t\xc3\xa4t\xc3\xa4 4,5 sentti\xc3\xa4 matalampi. Tuulilasi kaartui loivemmin ja ikkunalaseissa ei ollut kehyksi\xc3\xa4. Mallivalikoimassa olivat aluksi 318\xc2\xa0Ci, 320 Ci, 323 Ci ja 328 Ci. Viel\xc3\xa4 saman vuoden aikana tuli 316 Ci ja seuraavana vuonna 325 Ci sek\xc3\xa4 330 Ci._NEWLINE_Kolmas korivaihtoehto oli farmarimalli Touring, joka tuli markkinoille syksyll\xc3\xa4 1999. Se oli sedania ainoastaan yhden senttimetrin pidempi. Jousitukseen oli tehty muutoksia suuremman kuljetuskapasiteetin vuoksi. Takaistuimella oli pystymm\xc3\xa4n istuma-asennon ansiosta muutama sentti enemm\xc3\xa4n polvitilaa. Takaluukun lasi oli 5-sarjan tavoin avattavissa erikseen. Tavaratilan koko perusasennossa oli 435 litraa ja laajennettuna 1 345 litraa. Moottoriksi Touringiin oli saatavana kaikki 318i:st\xc3\xa4 yl\xc3\xb6sp\xc3\xa4in._NEWLINE_Detroitin auton\xc3\xa4yttelyss\xc3\xa4 vuoden 2000 alussa esiteltiin 3-sarjan Cabriolet. Ainoa malli oli alkuvaiheessa 323\xc2\xa0Ci, saman vuoden aikana seurasi 330 Ci. Avomalli oli coup\xc3\xa9a 130 kiloa painavampi._NEWLINE_Kes\xc3\xa4ll\xc3\xa4 2000 mallisto t\xc3\xa4ydentyi nelivetomalleilla 330xi ja 330xd. Hieman my\xc3\xb6hemmin esiteltiin my\xc3\xb6s 325xi. Tasauspy\xc3\xb6r\xc3\xa4st\xc3\xb6n lukkojen sijasta hy\xc3\xb6dynnettiin ajovakaudenhallintaj\xc3\xa4rjestelm\xc3\xa4\xc3\xa4 (DSC). 62 prosenttia voimasta v\xc3\xa4littyi takapy\xc3\xb6rille. Samaan aikaan nelivetomallien esittelyn kanssa 330i (231\xc2\xa0hv) korvasi 328i:n ja 325i (192\xc2\xa0hv) puolestaan 323i:n. My\xc3\xb6s 320i:n iskutilavuus kasvoi 2,2 litraan._NEWLINE__NEWLINE_Kev\xc3\xa4\xc3\xa4ll\xc3\xa4 2001 my\xc3\xb6s vanhasta E36-mallistosta j\xc3\xa4\xc3\xa4nyt hatchback-malli Compact uusiutui E46-koriseksi. Malli oli sedania 21 senttimetri\xc3\xa4 lyhyempi pituudeltaan, mutta koska akseliv\xc3\xa4li oli sama, ei takaistuintiloissa ollut merkitt\xc3\xa4v\xc3\xa4\xc3\xa4 eroa. Compactin keulan muotoilu erosi muista korimalleista. Takavalot puolestaan olivat l\xc3\xa4pin\xc3\xa4kyv\xc3\xa4t. 310-litrainen tavaratila oli esimerkiksi Volkswagen Golfia pienempi. Takaistuimet k\xc3\xa4\xc3\xa4nt\xc3\xa4m\xc3\xa4ll\xc3\xa4 tila kasvoi 1 100-litraiseksi. Compactin mallivaihtoehdot olivat aluksi 316ti ja 325ti. 316:n moottori oli aivan uusi 1,8-litrainen Valvetronic, jonka j\xc3\xa4rjestelm\xc3\xa4ss\xc3\xa4 kaasul\xc3\xa4pp\xc3\xa4 oli j\xc3\xa4tetty pois ja polttoaineen annostelu hoitui pelk\xc3\xa4st\xc3\xa4\xc3\xa4n imuventtiilien avulla. Moottori oli 115 hevosvoiman tehoinen ja varsin taloudellinen. Alusta oli s\xc3\xa4\xc3\xa4detty hieman normaalia j\xc3\xa4ykemm\xc3\xa4ksi. Sis\xc3\xa4tilat eiv\xc3\xa4t eronneet muista korimalleista, mutta sisustusv\xc3\xa4rivalikoimassa oli pirte\xc3\xa4mpi\xc3\xa4 v\xc3\xa4ris\xc3\xa4vyj\xc3\xa4._NEWLINE_Vuosimallin 2002 sedan ja Touring kokivat kevyehk\xc3\xb6n kasvojenkohotuksen. N\xc3\xa4kyvin muutos oli etuvalojen alareunan uusi aaltomainen muotoilu. My\xc3\xb6s etus\xc3\xa4leikk\xc3\xb6, puskurit ja konepelti vaihtuivat uudenmallisiin. Takavaloissa muutettiin valojen sijoittelua. Nyt my\xc3\xb6s muut mallit saivat Compactin hieman j\xc3\xa4m\xc3\xa4k\xc3\xa4mm\xc3\xa4n jousituksen. Lis\xc3\xa4ksi parannuksia tehtiin ohjaukseen. 325i- ja 330i-malleihin tuli saataville sekventiaalivaihteisto._NEWLINE_Moottoriosastolla 320d:n teho nousi 150 hevosvoimaan yhteispaineruiskutustekniikan ansiosta. 316i sai Compactissa esitellyn Valvetronic-moottorin. Vuoden 2002 lopussa my\xc3\xb6s 318i:hin tuli uusi 2,0-litrainen Valvetronic-moottori. Kev\xc3\xa4\xc3\xa4ll\xc3\xa4 2002 uutuutena oli 316i Touring._NEWLINE_Vuosimallissa 2002 uutena vakiovarusteena oli manuaali-ilmastointi my\xc3\xb6s nelisylinterisiss\xc3\xa4 malleissa. Saksassa vakioksi tuli my\xc3\xb6s ajonvakautusj\xc3\xa4rjestelm\xc3\xa4 DSC, jota saatiin odottaa Suomessa kev\xc3\xa4\xc3\xa4seen 2003._NEWLINE_Coup\xc3\xa9- ja Cabriolet-korimalleissa alkuper\xc3\xa4inen keulan muotoilu s\xc3\xa4ilyi vuoden 2003 alkuun, jolloin ne saivat uudet muusta mallistosta poikkeavat ajovalot. My\xc3\xb6s takavalot ja puskurit kokivat muutoksia. Vuosimallin 2005 autoissa oli kirkaslasiset etuvilkut._NEWLINE__NEWLINE_Uusia mallivaihtoehtoja olivat 320Cd ja 330Cd, joita ei otettu Suomen tuontiohjelmaan, kuten ei my\xc3\xb6sk\xc3\xa4\xc3\xa4n Compactin dieselmalleja eik\xc3\xa4 318d:t\xc3\xa4.\n_START_SECTION_\nBMW M3\n_START_PARAGRAPH_\nUrheilumalli BMW M3 oli esitelty konseptina jo Frankfurtin auton\xc3\xa4yttelyss\xc3\xa4 1999, mutta tuotanto alkoi vasta lokakuussa 2000. Moottorina oli 3,2-litrainen 343 hevosvoiman tehon tuottava kuusisylinterinen rivimoottori, jonka sanottiin olevan maailman tehokkain rivikuutonen. Voimansiirtona oli kuusiportainen sekventaalivaihteisto ja taka-akselilla oli automaattinen tasauspy\xc3\xb6r\xc3\xa4st\xc3\xb6n lukko. Ajonvakautusj\xc3\xa4rjestelm\xc3\xa4 DSC oli vakiona. Muita varusteita olivat automaatti-ilmastointi, s\xc3\xa4hk\xc3\xb6s\xc3\xa4\xc3\xa4t\xc3\xb6iset urheiluistuimet ja automaattisesti himmenev\xc3\xa4 taustapeili. Ulkon\xc3\xa4\xc3\xb6llisi\xc3\xa4 eroja perusmalleihin verrattuna olivat etulokasuojien ilmanottoaukot, muhkeampi etupuskuri ja pieni takaspoileri. Coup\xc3\xa9n lis\xc3\xa4ksi M3-mallistoon lis\xc3\xa4ttiin Cabriolet kev\xc3\xa4\xc3\xa4ll\xc3\xa4 2001.\n_START_SECTION_\nM3 CSL\n_START_PARAGRAPH_\n3-sarjan huippumalliksi esiteltiin vuonna 2002 M3 CSL, jota oli kevennetty yli 100 kilolla. Moottorin tehoa oli nostettu 360 hevosvoimaan. Vakiovarusteina oli 19 tuuman kevytmetallivanteet, komposiittijarrulevyt ja sekventaalivaihteisto. Varusteista oli karsittu sivuturvatyynyt, sumuvalot, rengaspaineiden valvontaj\xc3\xa4rjestelm\xc3\xa4, radio ja ilmastointi, jonka sai kuitenkin halutessaan lis\xc3\xa4varusteena. V\xc3\xa4riksi sai joko mustan tai harmaan metalliv\xc3\xa4rin. Ajonvakautusj\xc3\xa4rjestelm\xc3\xa4\xc3\xa4 oli ohjelmoitu soveltumaan paremmin urheilulliseen ajoon. Mallia valmistettiin yhteens\xc3\xa4 vain 1 400 kappaletta, eik\xc3\xa4 sit\xc3\xa4 viety lainkaan Pohjois-Amerikan markkinoille.'